LIETUVOS RESPUBLIKOS SVEIKATOS APSAUGOS MINISTRO

Į S A K Y M A S

DĖL LIETUVOS RESPUBLIKOS SVEIKATOS APSAUGOS MINISTRO 2007 M. SAUSIO 22 D. ĮSAKYMO NR. V-27 „DĖL MASAŽUOTOJO PROFESIJOS KVALIFIKACINIŲ REIKALAVIMŲ APRAŠO PATVIRTINIMO“ PAKEITIMO

2012 m. rugpjūčio 20 d. Nr. V-775

Vilnius

P a k e i č i u Masažuotojo profesijos kvalifikacinių reikalavimų aprašą, patvirtintą Lietuvos Respublikos sveikatos apsaugos ministro 2007 m. sausio 22 d. įsakymu Nr. V-27 „Dėl Masažuotojo profesijos kvalifikacinių reikalavimų aprašo patvirtinimo“ (Žin., 2007, Nr. 11-452; 2010, Nr. 97-5034):

1. Išdėstau 2 punktą taip:

„2. Reikalavimai taikomi visiems masažuotojams, dirbantiems Lietuvoje, jų darbdaviams, taip pat Lietuvos Respublikos institucijoms, rengiančioms ir tobulinančioms masažuotojus bei kontroliuojančioms jų veiklą.“

2. Išdėstau 4.1 punktą taip:

„4.1. profesinio mokymo diplomas, išduotas Lietuvos Respublikos formalųjį švietimą vykdančio švietimo teikėjo, patvirtinantis, kad suteikta masažuotojo kvalifikacija.“

3. Išdėstau 4.2 punktą taip:

„4.2. dokumentas, patvirtinantis, kad užsienyje įgyta masažuotojo profesinė kvalifikacija pripažinta Lietuvos Respublikos teisės aktų nustatyta tvarka.“

4. Išdėstau 11 punktą taip:

„11. Masažuotojo profesinę kvalifikaciją įgijusiais laikomi asmenys:

11.1. pradėję studijas Sovietų Sąjungos aukštesniosiose ar profesinėse medicinos mokyklose iki 1990 m. kovo 11 d. ir:

11.1.1. turintys Sovietų Sąjungos diplomus ar pažymėjimus, patvirtinančius suteiktą masažuotojo (masažisto) ar masažo medicinos sesers kvalifikaciją, ir turintys ne mažesnę kaip trejų metų masažuotojo teisėtą darbo patirtį Lietuvos Respublikoje arba

11.1.2. turintys Sovietų Sąjungos diplomus ar pažymėjimus, patvirtinančius suteiktą medicinos sesers, vaikų įstaigų medicinos sesers, medicinos felčerio, felčerio, medicinos felčerio krašto apsaugai, medicinos felčerio mokykloms, medicinos felčerio švietimo įstaigoms, sanitarijos felčerio, felčerio laboranto, medicininės diagnostikos laboranto, gydytojo odontologo padėjėjo, kineziterapeuto padėjėjo, ergoterapeuto padėjėjo, akušerio kvalifikaciją, ir turintys:

11.1.2.1. pažymėjimus, patvirtinančius, kad iki 1990 m. kovo 11 d. baigta masažo specializacijos ar kvalifikacijos mokymo programa, ir turintys ne mažesnę kaip trejų metų teisėtą masažuotojo darbo patirtį Lietuvos Respublikoje arba

11.1.2.2. Lietuvos Respublikos mokymo institucijos, turinčios teisę vykdyti masažo pagrindų mokymo programą, išduotą specializacijos ar kvalifikacijos pažymėjimą, patvirtinantį, kad baigta ne trumpesnė kaip 140 val. trukmės masažo pagrindų mokymo programa;

11.2. turintys Raudonojo Kryžiaus ar Raudonojo Pusmėnulio draugijos medicinos seserų kursų baigimo pažymėjimus ar kitus dokumentus, patvirtinančius suteiktą medicinos sesers kvalifikaciją, ir turintys:

11.2.1. pažymėjimus, patvirtinančius, kad iki 1990 m. kovo 11 d. baigta masažo specializacijos ar kvalifikacijos mokymo programa, ir turintys ne mažesnę kaip trejų metų teisėtą masažuotojo darbo patirtį Lietuvos Respublikoje arba

11.2.2. Lietuvos Respublikos mokymo institucijos, turinčios teisę vykdyti masažo pagrindų mokymo programą, išduotą specializacijos ar kvalifikacijos pažymėjimą, patvirtinantį, kad baigta ne trumpesnė kaip 140 val. trukmės masažo pagrindų mokymo programa;

11.3. turintys Lietuvos aukštesniųjų medicinos mokyklų išduotus aukštesniojo mokslo baigimo diplomus, patvirtinančius:

11.3.1. masažisto (masažuotojo) kvalifikaciją arba

11.3.2. medicinos sesers, medicinos sesers kosmetikės, vaikų įstaigų medicinos sesers, medicinos sesers vaikų įstaigoms, bendrosios praktikos slaugytojo, slaugytojo, bendruomenės slaugytojo, medicinos brolio, medicinos felčerio, felčerio, medicinos felčerio krašto apsaugai, medicinos felčerio mokykloms, medicinos felčerio švietimo įstaigoms, sanitarijos felčerio, felčerio laboranto, medicininės diagnostikos laboranto, gydytojo odontologo padėjėjo, kineziterapeuto padėjėjo, ergoterapeuto padėjėjo, akušerio kvalifikaciją ir turintys Lietuvos Respublikos mokymo institucijos, turinčios teisę vykdyti masažo pagrindų mokymo programą, išduotą specializacijos ar kvalifikacijos pažymėjimą, patvirtinantį, kad baigta ne trumpesnė kaip 140 val. trukmės masažo pagrindų mokymo programa;

11.4. turintys Lietuvos aukštųjų mokyklų išduotus diplomus, patvirtinančius, kad baigta medicinos, odontologijos, odontologinės priežiūros, reabilitacijos, kineziterapijos, ergoterapijos, bendrosios praktikos slaugos, slaugos, akušerijos, grožio terapijos, kosmetologijos, higieninės ir dekoratyvinės kosmetologijos, taikomosios fizinės veiklos studijų programa, ir turintys Lietuvos Respublikos mokymo institucijos, turinčios teisę vykdyti masažo pagrindų mokymo programą, išduotą specializacijos ar kvalifikacijos pažymėjimą, patvirtinantį, kad baigta ne trumpesnė kaip 140 val. trukmės masažo pagrindų mokymo programa.“

